Oudskoolhoof oorleef groot val | George Herald
Oudskoolhoof oorleef groot val
Thursday, 09 March 2017, 10:03
Nicol Marais, oudskoolhoof van George-Suid, sterk aan in die Mediclinic George.
GEORGE NUUS - Die Marais-gesin is oortuig dit was 'n bestiering dat hulle vader, eggenoot en oupa, Nicol Marais, sy ongeluk in die Outeniquaberge op Dinsdagoggend 28 Februarie oorleef het.
Hy het die oggend net na 10:00 sowat vyf meter vanaf 'n reservoirmuur in die Outeniquaberge na benede getuimel en in 'n kloof op rotse geval. Marais het daarna sy bewussyn verloor. Hy het met die harde slag sy nek gebreek en ernstige skedelbeserings opgedoen.
Marais, wat bekend is as oudskoolhoof van Laerskool George-Suid, en as mede-eienaar van die Outeniqua Power Van, sterk in die Mediclinic George aan na twee suksesvolle operasies, waarvan een 'n nekwerwelfusie was.
Hy is daarvan oortuig dat dit net 'n wonderwerk is dat hy nie verlam is. Sy regterarm is weliswaar nog nie heeltemal bruikbaar nie, maar hy is vol vertroue dat hy ten volle gaan herstel.
Daar was 'n gelukkige sameloop van omstandighede tydens Marais se redding uit die berge. Een daarvan was dat die Outeniqua Power Van-bestuurder, Johan Boshoff en sy assistent, dadelik byderhand was om mond tot mond asemhaling toe te pas tot hy bygekom het.
Die tweede bestiering, vertel sy skoondogter Vivia Marais was, "Dat daar juis op die tydstip toe die Metro-nooddienste nie toegang tot die Witfontein-natuurreservaat kon kry nie, 'n Eskom-bakkie opgedaag het met werkers wat 'n sleutel gehad het om die hek oop te sluit.
Marais was binne 15 minute op die toneel en kon met haar ervaring as suster en kennis van neurologiese beserings 'n plan maak vir sy vervoer toe sy vermoed dat hy ernstige nekbesering opgedoen het.
"Ek het voorgestel dat hy eerder met die Power Van ('n spoorweginspeksievoertuig wat op die treinspoor beweeg) van die berg af vervoer moet word om ernstige stampe en stote in die ambulans op die rowwe bergpad te vermy."
Met hul aankoms in George by die Outeniqua-vervoermuseum, is hy oorgelaai in 'n ambulans en hospitaal toe geneem.
In sy hospitaalbed omring deur sy vrou Esceline en hulle kinders, het Marais met lof gepraat van die Metro-nooddienste se reddingswerkers, die Mediclinic-personeel en sy kollegas wat koelkop gebly het. Hy het vertel dat hy sy balans verloor het terwyl hy aan 'n waterpyp gewerk het.
Hy het agteroor getuimel en kop eerste op die rotse in 'n diep krans langs die reservoir beland.
"Ek wil graag ook die traumadokter en personeel sowel as die personeel van die waakeenheid en dr. Ackerman bedank vir hul uitstekende en vriendelike diens. Ook vir Johan en sy assistent James wat by my gewaak het en hulp ontbied het."
Hy voel die prysenswaardige behandeling en vinnige optrede ten spyt, daar tog ook van 'n wonderwerk gepraat kan word.
Vivia Marais staan teen die reservoirmuur in 'n kloof in die Outeniquaberge waar haar skoonpa, Nicol Marais, op 28 Februarie die yslike tuimel na onder oorleef het.